ሰሚ የሚፈልጉ ድምጾች
ከወር በፊት የተወጋው ልባቸው ፤ ያልታከመው ቁስላቸው አልጠገገም ። ዛሬም ትናንትን እያሰቡ ያዝናሉ። በግፍ የተገደሉ ቤተሰቦቻቸውን እያስታወሱ ያነባሉ። በሞት የተነጠቁ ቤተሰቦቻቸውን ሃዘን እርም ሳያወጡ ሌላ ሃዘን ተጨምሮባቸዋል። በቁስል ላይ ቁስል ሆኖብናል ሲሉም ይናገራሉ። ቦርቀው ያልጠገቡ ህፃናት በወላጆቻቸው እቅፍ ይታያሉ። ማረፊያ ያጡ ሰዎች በችግር ውስጥ ተጠልለው ይጣራሉ። ይህ ትዕይት የአርቲስ ሃጫሉ ሁንዴሳን ግድያ ተከትሎ ከተፈፀመባቸው ጥቃት የዳኑ የዴራ ነዋሪዎች ነው። ሰቆቃ የሚስተዋልበት የዴራ ደብረ መድሃኒት መድሃኒያለም ቤተክርስቲያን ቅጥር ጊቢ 400 ብሶተኞች ተጠግተዋል። ከእነዚህም መካከል ልጃቸው በግፍ የተገደለባቸው አቶ ደረጃ በቀለ አንዱ ናቸው። ግለሰቡ ጥቃት ፈፃሚዎቹ አቅደውና ተዘጋጅተው የፈፀሙት መሆኑን ይጠቁማሉ። የጥቃት ሰለባ የሚሆኑ ሰዎችን ስም ዝርዝር በመያዝ ሃይማኖታዊ መልክ በማላበስ ግድያ አካል ማጉደልና ንብረት የማውደም ጥፋት መፈፀማቸውን ይገልፃሉ። ንብረታቸው ሙሉ ለሙሉ መውደሙን የሚጠ ቁሙት አቶ ደረጃ በቤተክርስቲያን ተጠልለው በቆዩ ባቸው ጊዜም ሰባካ ጉባኤውንም በማስፋራራት ከተጠ ሉለበት እንዲወጡ ተፅእኖ እያሳደሩባቸው መሆኑንም ያመለክታሉ። በመሆኑም መንግስት በፍጥነት እንዲታደ ጋቸው ነው የጠየቁት። በየዘመዶቻቸው ቤት ተበታትነው የሚገኙ ልጆቻቸውንም ማሰበሳብ እንዲችሉና ዳግም የሚቋቋሙበትን ሁኔታ እንዲፈጠርላ ቸው ይጠይቃሉ። የአርቲስቱን ሞት ተከትሎ ሌት የክርስትና እምነት ተከታይ የሆኑ ነዋሪዎች ቤቶች ተለይተው በዴራ ከተማ ከፍተኛ ጥቃት መፈፀሙን የሚናገሩት ደግሞ ወይዘሮ አበበች ፈለቀ ናቸው። ግድያው በተፈፀመ ሌሊት ጩኸት መስማታቸውን አስታውሰው፤ ስለሃጩሉ መገደል መስማታቸውና ወደ ቤታቸው በፍጥነት እንዲገቡ መደረጉን ይጠቁማሉ። ጥቂት ቆይቶም የተኩስ ድምፅ በመስማታቸው የመከላከያ ሰራዊት ሁኔታውን ያረጋጋዋል ብለው መረጋጋት መጀመራቸውን ይገልፃሉ። «እኔ እንዳሰብኩት ግን ተኩስ የከፈቱት የመከላከያ ሰራዊት አባላት ሳይሆኑ ጥቃት አድራሾቹ መሆናቸውን የተገነዘብኩት ጥቃቱ መባበሱን ባወቅሁኝ ጊዜ ነው» ይላሉ። ጥቃቱን ተከትሎ በቤተክርስቲያኒቱ ከተጠለሉ አንድ ወር እንደሞላቸው የሚነሱት ነዋሪዋ ‹‹ህፃናትን ይዘን ስለምንገኝ የሚመለከተው አካል ችግራችንን አይቶ ፈጣን ምላሽ ሊሰጠን ይገባል» ሲሉ ይናገራሉ። በሌላ በኩል ጥቂት ወንጀል ፈፃሚዎች ቢያዙም ጥቃቱን በገንዘብ የደገፉ ግለሰቦችና ሆን ብለው ችግሩ እንዲባበስና በቸልተኝነት ያሳለፉ አመራሮችን በማስመለጥ የተባበሩ የፖሊስ አባላት በህግ ሊጠየቁ እንደሚገባም ይጠይቃሉ። አሁንም ቢሆን ማስፈራሪያና ዛቸው የቀጠለ በመሆኑ መንግስት በአካባቢው የህግ የበላይነት እንዲከበር ማድረግ ይገባዋል ሲሉም ያስገነዝባሉ። የአርሲ አገረ ስብከት ስራ አስኪያጅ ሊቀህሩያን ታምራት ሁንዴ የአርቲስት ሃጫሉ ሁንዴሳ መነሻ በማድረግ ከወር በፊት ከፍተኛ ችግር በአካባቢው ነዋሪ ላይ መድረሱ ያነሳሉ። ይሁንና ጥቅምት 12 ቀን 2012 ዓ.ም ሆነም ከዚያ በፊት ተመሳሳይ ችግሮች አጋጥመው እንደነበር ያመለክታሉ። ቤቶች ተለይተው መውደማቸውን ፤ ሰዎች በስም ዝርዝር ተይዘው ህይወታቸው በአሰቃቂ ሁኔታ እንዲጠፋ መደረጉን ይጠቁማሉ። መኖሪያ ቤቶች ፣ ሆቴል ቤቶች፣ ወፍጮ ቤቶች፣ ዱቄትና የእጨት መሰንጠቂያ ፋብሪካዎች እንዲሁም ግምታቸው ያልታወቀ ንብረት መውደሙን ይጠቁማሉ። «ፈጥኖ እርምጃ ቢወሰድ ኖሮ ይህንን ያህል የከፋ አደጋ አይከሰትም ነበር» ሲሉም በቁጭት ያነሳሉ። ፖሊስ ህግ ማስከበር ዋናው ስራው መሆኑን በመጠቆም «ትዕዛዝ አልደረሰንም» በሚል ወንጀለኞች ጥፋት ሲያደርሱ በዝምታ መመልከት ተገቢ እንዳልነበርም ያመለክታሉ። መንግስት የህግ ማስከበር ስራን ካልሰራ በሃላፊነት እያሉ በዝምታ ያሳለፉ ሰዎች የማይጠየቁ ከሆነ የከፋ አደጋ ሊያስከትል ስለሚችልም የህግ ማስገበሩ ስራ በትኩረት እንዲተገበርም ነው የጠየቁት።አዲስ ዘመን ሐምሌ 26/2012  ዘላለም
ግዛው